Tomáš Jurčo

Tomáš Jurčo (sündinud 28. detsembril 1992 Košices) on Slovakkia jäähokimängija, kes mängib KHL-i klubis Nur-Sultani Barõs ründajana paremäärel.

Ta alustas jäähoki mängimist kodulinna klubis HC Košice. Aastatel 2009–2012 mängis ta Kanada noorteliiga Quebec Major Junior Hockey League'i klubis Saint John Sea Dogs.

2011. aastal valis Detroit Red Wings ta NHL-i draftis 35. valikuna. Hooajal 2012–13 asus ta mängima American Hockey League'is (AHL) Red Wingsi noorteklubis Grand Rapids Griffins. NHL-is debüteeris ta Red Wingsi meeskonnas 15. detsembril 2013 mängus Tampa Bay Lightningi vastu. Kaks päeva hiljem lõi ta mängus Anaheim Ducksi vastu oma esimese värava NHL-is. Debüüthooajal lõi ta liigas kokku kaheksa väravat. Tema resultatiivseim hooaeg oli NHL-is Red Wingsiga 2014–15, mil ta lõi kolm väravat ja andis 15 väravasöötu.

Hiljem on Jurčo NHL-is mänginud veel Chicago Blackhawksi, Edmonton Oilersi ja Vegas Golden Knightsi ridades, kuid üheski neis klubides ei saanud ta ühe hooaja jooksul väljakule enam kui 30 mängus, ning mängis NHL-i kõrvalt mitmetes AHL-i klubides. AHL-is võitis ta Calder Cup'i 2013. aastal Griffinsiga ja 2019. aastal Charlotte Checkersiga.

2021. aasta novembris sõlmis ta üheaastase lepingu Barõsiga.

Slovakkia jäähokikoondise koosseisus on Jurčo osalenud 2014. aasta taliolümpiamängudel ja kolmedel maailmameistrivõistlustel (2015, 2016 ja 2018).

Viited

Välislingid 
 Tomáš Jurčo NHL.com lehel
 Tomáš Jurčo hockeydb.com lehel

Slovakkia jäähokimängijad
Detroit Red Wingsi mängijad
Chicago Blackhawksi mängijad
Edmonton Oilersi mängijad
Vegas Golden Knightsi mängijad
Nur-Sultani Barõsi mängijad
Sündinud 1992